**ESTATUTS DE L'ASSOCIACIÓ D'ESTUDIANTS DE \_\_\_\_\_\_\_\_\_\_\_\_\_\_\_\_\_**

**CAPÍTOL I. DENOMINACIÓ, ÀMBIT I DOMICILI**

**Article 1**.

Es constitueix l’Associació d'Estudiants de \_\_\_\_\_\_\_\_\_\_\_\_\_\_\_\_\_\_\_\_\_\_\_ regirà per la Llei Orgànica 8/1995, de 3de juliol, reguladora del dret a l’educació; per la Llei orgànica 10/2002, de 23 de desembre, de qualitat de l’educació; pel Decret 187/2003, de 28 de novembre, reguladora de les associacions d’alumnes, i les federacions i les confederacions d’associacions d’alumnes; per la Llei orgànica 1/2002, de 22 de març, reguladora del dret d’associació en allò que sigui d’aplicació; pel Reial decret 949/2015, de 23 d’octubre , pel qual s’aprova el Reglament del Registre Nacional d’Associacions; la Llei 1/2022, de 8 de març, d’educació de les Illes Balears, per RD1532/1986 i pel que disposin els seus estatuts.

**Article 2**.

Les finalitats de l’Associació són:

1. Expressar les opinions dels alumnes en tot el que afecti la seva situació en el centre.
2. Col·laborar en la feina educativa, i en les activitats complementàries i extraescolars del centre.
3. Promoure la participació dels alumnes en els òrgans col·legiats del centre.
4. Realitzar activitats culturals, esportives i de foment de l’acció cooperativa i la feina en equip.
5. Promoure federacions i confederacions, segons el procediment que marca la legislació vigent.
6. Facilitar l’exercici dels drets dels alumnes, reconeguts per la legislació vigent, i especialment aquells recollits a l’article 6 de la Llei orgànica reguladora del dret d’educació.
7. Assistir als alumnes en l’exercici del seu dret a intervenir en el control i la gestió del centre quan aquest sigui sostingut amb fons públics.
8. Promoure i facilitar la representació i la participació dels alumnes en els consells escolars, dels centres sostinguts amb fons públics, i altres òrgans col·legiats.
9. Fomentar, d’acord amb la Llei de normalització lingüística, la llengua catalana i la cultura pròpia de les Illes Balears
10. D’altres que, en el marc de la normativa educativa, els assignin els seus respectius estatuts.

**Article 3.**

Per al compliment de les finalitats de l’article anterior, l’associació promourà i organitzarà diverses activitats com conferències, activitats culturals i esportives, reunions amb els delegats o/i amb l’alumnat i qualsevol activitat que contribueixi a la formació. A més, totes les activitats deuran anar destinades, en majoria, a l’alumnat del centre i s’ha de garantir i facilitar la participació de l’alumnat en elles.

**Article 4.**

En queda exclòs qualsevol ànim de lucre.

**Article 5.**

L’associació manca d’ideologies polítiques partidistes i es declara independent d’aquestes, així com de qualsevol confessió religiosa. Els valors de participació, pluralisme, diversitat i democràcia en són bàsics al si de l’associació.

**Article 6***.*

El domicili es fixa en el centre **\_\_\_\_\_\_\_\_\_**, al Carrer\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**CAPÍTOL II. DE LES PERSONES ASSOCIADES: DRETS I DEURES**

**Article 7.**

Podran ser associats i associades de l'Associació \_\_\_\_\_\_\_\_\_\_\_\_\_\_\_\_\_\_\_\_\_\_\_\_tots aquells alumnes matriculats en \_\_\_\_\_\_\_\_\_\_\_\_\_\_, que lliurement ho decideixin, exercint el seu dret d'associar-se d'acord amb la legislació vigent.

**Article 8**.

Els alumnes del centre que vulguin pertànyer a l'Associació, en sol·licitant l'admissió per escrit a la junta directiva.

La junta directiva n’examinarà les sol·licituds i, en el termini de 10 dies, prendrà la resolució pertinent. L'acord pres per la junta directiva es comunicarà per escrit a les persones interessades i s’hi adjuntarà l'oportuna credencial, en cas d’acceptació.

En cas de denegació, se n'acompanyarà l' escrit motivat. Contra aquesta denegació, es podrà recórrer davant l'assemblea general extraordinària.

**Article 9**.

Es causarà baixa en l’Associació per algun dels motius següents:

a) Renúncia voluntària comunicada per escrit.

b) Impagament de les quotes establertes.

c) Pèrdua de la condició d'alumne del centre.

d) Quan la persona associada intenti utilitzar la condició de soci per a finalitats que no siguin les indicades en l’article 2.

Les baixes motivades pel que s'ha establert en els apartats b) o d) es produiran per acord de la junta directiva després d'haver escoltat el soci afectat. El soci que considera injusta la seva separació podrà recórrer davant l'assemblea general extraordinària, la qual haurà de confirmar o revocar els acords.

**Article 10**.

Els drets de les persones associades són:

1. Tenir veu i vot en les assemblees generals, amb la possibilitat d’intervenir en els debats.
2. Elegir i ser elegit membre de la junta directiva.
3. Exposar per escrit a la junta directiva les queixes i els suggeriments respecte a l’Associació i les seves activitats.
4. Sol·licitar informació sobre la marxa de l’Associació i participar en els actes que s’organitzin.
5. Demanar als òrgans de govern la col·laboració necessària en tot allò relacionat amb el millor compliment dels objectius educatius i de les finalitats de l'Associació dintre dels canals establerts pels organismes competents.
6. Posseir un exemplar dels estatuts i conèixer els acords adoptats pels òrgans de govern.

**Article 11.**

El*s* deures de les persones associades són:

1. Complir els estatuts i els acords adoptats pels òrgans de govern.
2. Col·laborar per al major prestigi de l'Associació i el millor compliment de les seves finalitats.
3. Abonar la quota indicada per l'assemblea general d'acord amb la condició de soci.

**CAPÍTOL III. ÒRGANS DE GOVERN**

**Article 12.**

Aquesta Associació es regirà pel sistema d'autogovern i pel principi de representació mitjançant els òrgans següents:

1. Assemblea general
2. Junta directiva.

**Article 13.**

L'assemblea general és l’òrgan suprem de l’Associació i serà constituïda per la totalitat dels seus membres. Es reunirà una vegada a l’any amb caràcter ordinari, i extraordinari tantes vegades com ho acordi la junta directiva per majoria, o bé per sol·licitud de la tercera part dels associats mitjançant escrit dirigit al president, degudament autoritzat amb les signatures necessàries, i en el qual s'exposi de manera raonada el motiu de la convocatòria.

Els càrrecs de president i secretari de l'assemblea general recauran en els socis que els ocupin en la junta directiva.

**Article 14.**

L'assemblea serà convocada per la junta directiva i, en nom seu, pel president, mitjançant escrit dirigit a cada soci, on constarà l'ordre del dia.

**Article 15.**

Són funcions de l'assemblea generalordinària:

1. Examinar i aprovar la memòria anual de la junta directiva, que contindrà una exposició de totes les gestions i activitats executades per l'Associació.
2. Aprovar l'estat de comptes del darrer exercici i el pressupost anual de despeses i ingressos del següent, i les possibles quotes ordinàries i, si escau, extraordinàries que proposi la junta directiva.
3. Adoptar aquelles resolucions que per la seva importància hi siguin presentades per la junta directiva.

**Article 16**.

Són funcions de l’assemblea general extraordinària:

1. Elegir els membres de la junta directiva. Quan es tracti de vacants produïdes abans de finalitzar el període de mandat de la junta, les persones elegides només ho seran fins a completar el termini que manqui per al pròxim nomenament.
2. Revocar el nomenament de membres de la junta directiva, a proposta d’aquesta, per causes raonades.
3. Adoptar aquelles resolucions que hagin motivat la realització de l'assemblea extraordinària.
4. Aprovar els reglaments de règim interior, a fi d'aconseguir un millor desenvolupament d’aquests estatuts, però sense contravenir el que s’hi disposi.
5. La modificació dels estatuts i dels acords a què es refereix l’article 29.

**Article 17.**

Les assemblees generals, tant ordinàries com extraordinàries, quedaran vàlidament constituïdes en primera convocatòria quan hi assisteixen la meitat més un dels associats, i en segona convocatòria, sigui quin sigui el nombre d'associats.

Entre la convocatòria i el dia assenyalat per a la celebració de l'assemblea general hauran de transcórrer un mínim de 10 dies. La segona convocatòria s’efectuarà mitja hora després de la primera.

Perquè els acords de l'Assemblea siguin vàlids, hauran de ser adoptats per majoria de vots dels assistents.

**Article 18.**

La junta directiva està composta pel president, el secretari, el tresorer i un màxim de cinc vocals. El càrrec de vicepresident serà opcional.

**Article 19.**

El període de mandat de la junta directiva serà d’un any, elegida a la primera Assemblea del curs. Els membres poden ser reelegits.

**Article 20.**

Tots els càrrecs seran nomenats per l’assemblea general d'associats mitjançant elecció directa per cada un dels llocs previstos en l’article 18. Si al llarg de l’any es produïssin en els llocs específics algunes vacants dels citats càrrecs, la junta directiva designarà entre els vocals la persona o persones que els han d’ocupar i procedirà a convocar una assemblea extraordinària per tal de cobrir-los de forma definitiva fins a la propera renovació corresponent.

En cas que la vacant que es produeixi sigui la del president, aquest serà substituït pel vicepresident, i si no n’hi ha serà substituït pel secretari.

**Article 21***.*

La junta directiva es reunirà almenys una vegada al mes, o bé quan ho disposi el president, ja sigui per iniciativa pròpia o quan ho sol·liciti la tercera part, com a mínim, dels membres de la junta.

Serà obligatòria l’assistència a les sessions i en el cas de no poder-hi assistir, es comunicarà al president.

**Article 22.**

Correspon a la junta directiva:

1. Convocar i fixar l’ordre del dia, i la data de la realització de l’assemblea general.
2. Organitzar i desenvolupar les activitats aprovades per l’assemblea general.
3. Regular el règim econòmic de l'Associació, així com la seva organització administrativa, i redactar els pressupostos i balanços.
4. Designar les comissions de treball que es considerin oportunes per al millor desenvolupament de les activitats de l’Associació i coordinar la feina, les quals sempre que sigui possible seran presidides per un membre de la junta directiva.
5. Interpretar els estatuts i reglaments de règim intern i vetllar-ne pel compliment.
6. Admetre, suspendre i donar de baixa els membres de l’Associació de la forma establerta en aquests estatuts.
7. Proposar a l’assemblea les quotes ordinàries i extraordinàries que es creguin convenients.
8. Exercir totes les altres funcions que no siguin expressament assignades a l’assemblea general.

**Article 23.**

Són funcions de la presidència:

1. Exercir la representació de l’Associació davant tot tipus d'autoritats, tribunals, organismes públics o privats, o davant la direcció del centre.
2. Presidir l'assemblea general i la junta directiva.
3. Supervisar les actes de les sessions i vetllar per l’execució dels acords adoptats.
4. Ordenar els pagaments de l’associació, interposar reclamacions, acceptar donatius, llegats o herències, exercir accions i oposar exempcions, tot això amb el previ acord de la junta directiva.
5. Coordinar les activitats de l'Associació i els treballs de la junta directiva, i dinamitzar-la.
6. Convocar l’assemblea general en nom de la junta directiva.

**Article 24.**

Són funcions de la vicepresidència, en cas d’haver-hi:

1. Substituir el president en cas d’absència, malaltia o per motius justificats
2. Col·laborar amb l'acció que desenvolupa el president per tal de poder-lo substituir en qualsevol circumstància.
3. Actuar per delegació del president en la forma que la junta directiva acordi o que aquell indiqui.

**Article 25.**

Correspon a la secretaria:

1. Custodiar els llibres, documents i segells de l’Associació, excepte els de comptabilitat.
2. Dur al dia el registre de socis, anotant les altes i baixes produïdes.
3. Redactar les actes de l'assemblea general i de la junta directiva, de les quals donarà fe i signarà amb el president.
4. Expedir certificats que facin referència als llibres i documents de l'Associació amb el vist i plau del president.
5. Preparar, redactar i publicar, si cal, la memòria anual.
6. Fer-se càrrec de la correspondència de l’Associació.
7. Posar en coneixement de l’autoritat competent, i amb el vist i plau del president, els acords adoptats per l’assemblea general.
8. Qualsevol altra funció no específica encarregada per l’assemblea general, la junta directiva o pel president.

**Article 26.**

Correspon a la tresoreria:

1. Recaptar i custodiar el fons de l’Associació.
2. Efectuar els pagaments i cobraments que el president ordeni i anotar-los en els llibres corresponents.

**Capítol IV. El règim electoral**

**Article 27.**

La junta directiva ha de convocar eleccions, com a mínim, un mes abans del termini de finalització del mandat.

**Article 28.**

L'assemblea general ha de triar als membres de la junta directiva mitjançant votació per sufragi lliure i secret, en sessió extraordinària de caràcter electoral convocada a aquest efecte

Tindran dret a vot per a l'elecció i a ser elegits càrrecs de la junta directiva tots els socis que estiguin al corrent de les obligacions amb l'associació en la data en què tingui lloc l'assemblea

**Article 29.**

1. Els socis que vulguin presentar-se a l'elecció han de comunicar-ho a la junta directiva, com a mínim, quinze dies abans de la data en la qual hagin de tenir lloc les eleccions. La junta directiva ha de publicar les candidatures en els cinc dies següents i en aquest moment començarà un termini de cinc dies per a formular reclamacions. Les reclamacions s'han de resoldre en els tres dies següents d'haver-se esgotat el termini.

2. Els socis que ho desitgin es poden agrupar i constituir una candidatura completa, integrada per punts de candidats com càrrecs hagin de triar-se. El soci o sòcia que l'encapçali ha de fer la comunicació oportuna a la junta directiva, seguint el procediment establert en l'apartat anterior.

**Article 30.**

1. La mesa electoral ha d'estar formada pel president o presidenta, pel secretari o secretària i per un altre membre de la junta directiva, sempre que no siguin candidats, o sinó per les persones que estatutàriament els substitueixin.

2. La mesa electoral ha de constituir-se el mateix dia en què tingui lloc l'assemblea i han de comprovar-se les candidatures presentades dins del termini i en forma procedint per a proclamar seguidament les candidatures elegibles.

**Article 31.**

1. Cada soci o sòcia ha de dipositar el seu vot en l'urna electoral. Ha de proclamar-se la candidatura que hagi obtingut més vots. En cas d'empat, en el mateix acte ha de fer-se una nova votació entre les candidatures empatades i ha de proclamar-se la candidatura que hagi aconseguit més vots.

2. En cas que només s'hagi presentat una candidatura, no ha de fer-se la votació i ha de proclamar-se triada la candidatura presentada.

**CAPÍTOL V. RÈGIM ECONÒMIC**

**Article 32.**

L'Associació tindrà patrimoni propi i independent. El patrimoni en el moment de la constitució és de zero euros.

**Article 33.**

Els recursos d'aquesta Associació amb patrimoni fundacional seran els següents:

1. Les quotes dels associats que es determinin.
2. Els donatius, herències i llegats acceptats per la junta directiva, així com les subvencions que puguin concedir els organismes públics o privats, o persones individuals.
3. Els interessos procedents del fons de l’Associació, així com els ingressos que adquireixi mitjançant activitats a realitzar per l’Associació per a la consecució de les seves finalitats

 **Article 34.**

L'exercici econòmic coincideix amb l'any natural i es tanca el 31 de desembre

**CAPÍTOL VI. MODIFICACIÓ DELS ESTATUTS**

**Article 35.**

Els presents estatuts només podran ser modificats per acord de l'assemblea general extraordinària, si els vots a favor de la modificació és superior als dos terços dels vots dels assistents. Si s’haguessin de modificar per qüestions legislatives la junta directiva podrà reformar-los amb la posterior ratificació de l’assemblea general següent per majoria simple.

**CAPÍTOL VII. DISSOLUCIÓ DE L'ASSOCIACIÓ**

**Article 36.**

La durada de l’Associació s'estableix per temps indefinit i només es podrà dissoldre en els casos següents:

1. Per resolució de l’autoritat judicial competent.
2. Per cessament de l’activitat en matèria d’ensenyament de l’escola.
3. Per acord de l’assemblea general. Aquesta no podrà acordar-ne la dissolució si existeix un mínim del 15% dels socis que estiguin disposats a continuar la vida de l’Associació i es comprometin formalment a assumir-ne de forma solidària les obligacions contretes.

**Article 37.**

En cas de dissolució, actuarà com a comissió liquidadora la darrera junta directiva en exercici o els socis que designi l’assemblea a tal efecte.

**DISPOSICIONS FINALS**

**Única**

Els presents estatuts entraran en vigor en el moment de la seva aprovació per part de l’Assemblea de Constitució.

A \_\_\_\_\_\_\_\_\_\_\_, el \_\_\_\_\_\_\_\_\_\_\_\_\_\_\_del 20\_\_,